พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี กล่าวถึงกรณีที่กระทรวงการต่างประเทศสหรัฐฯ ออกรายงานสถานการณ์การค้ามนุษย์ หรือ ทิปรีพอร์ต (TiP Report) ประจำปี 2561 โดยประเทศไทยได้รับการปรับสถานะการขึ้นไปอยู่ระดับ "เทียร์ 2 จากระดับ "เทียร์ 2 ต้องเฝ้าจับตามอง ว่า เป็นเรื่องน่ายินดี และขอบคุณที่สหรัฐฯ เห็นถึงความมุ่งมั่นของรัฐบาลไทยในการทำงานเพื่อแก้ไขปัญหาการค้ามนุษย์ รัฐบาลไทยยืนยันว่าจะยังคงเดินหน้าปราบปรามและกำจัดการค้ามนุษย์ในไทยให้มากที่สุด และในปีหน้าที่ไทยจะเป็นประธานอาเซียนก็จะผลักดันการแก้ไขปัญหาค้ามนุษย์ในระดับภูมิภาคอาเซียนให้เห็นผลเป็นรูปธรรมมากยิ่งขึ้นไปอีก นอกจากนี้ นายกรัฐมนตรียังได้ขอบคุณข้าราชการผู้ปฏิบัติงานและมิตรประเทศ โดยเฉพาะรัฐบาลสหรัฐฯออสเตรเลีย และอีกหลายประเทศ รวมทั้งองค์กรพัฒนาเอกชน หรือ NGOs ทั้งในประเทศและต่างประเทศที่ร่วมมือทำงานอย่างหนักกับรัฐบาลไทย